Deg lemnamwalleɣ taxxamt d tawesɛant, ssqef-is d aɛlayan ulac deg-s dduzan, ḥaca ṭṭabla di tlemmast, zzin-as-d sin n yikersiyen mqabalen, qqimeɣ ɣef ukarsi, yeqqim umeddakkel i ḥemmleɣ, yal yiwen seg-neɣ yesɛa zdat-s afenǧal n lqahwa, tella tayeḍ n tewwurt teṭṭalay ɣer texxamt nniḍen, ulac deg-s tafat, ur ẓriɣ ara acu yellan deg-s. Yenna-d umeddakkel-iw « Ilaq ad nexdem ayen ilaqen », dɣa nniɣ-as qqebleɣ, ilaq ad tt-nexdem. Dɣa din din iruḥ wemddakkel-iw ɣer texxamt-nni ur yesɛin ara tafat, teččur d ṭṭlam, armi iɣab iban-iyi-d umbaɛed mi iruḥ belli lqahwa-nni yellan s ufella n ṭṭabla tufeg, dɣa ssawleɣ-as, ur sliɣ ara i tririt, maca iban-d yiwen n wemdan ur tessineɣ ara yeqqim deg wemkan-is, iselsa-is imellalen jebden-d lwelha-aw. Xas akken lliɣ ur tessineɣ ara, maca nniɣ-as deg wul-iw tilin-is xir ma ulac-it. Ma yella d netta yessares-d zdat-s afenǧal, afenǧal zdat-i, yenna-d : Ad nsew s tezmert n tafat d ṭṭlam. Rrefdeɣ-d lkas dɣa waleɣ daxel-is udem n umeddakkel-iw iɣaben yettwali-d dgi, yergagi ufus-iw, dɣa nniɣ-as i win yeqqimen zdat-i : ilaq ad nexdem tuɣdaṭ (muhima).